তৃণমূলের গোষ্ঠী বিবাদে সোমবার উত্তপ্ত হয়ে ওঠে রাজারহাট-নিউটাউনের যাত্রাগাছি। বারসতের সাংসদ কাকলি ঘোষ দস্তিদার এবং রাজারহাট-নিউটাউনের বিধায়ক তথা বিধাননগর পুরসভার মেয়র সব্যসাচী দত্তের অনুগামীদের মধ্যে এদিন সকালে যাত্রাগাছির বন্দের মোড় এলাকায় একটি বহুতলে নির্মাণ সামগ্রী সরবরাহকে কেন্দ্র করে সংঘর্ষ হয়। এই ঘটনায় আহত হয়েছেন দু’পক্ষের তিনজন। তাঁদের মধ্যে একজনকে একটি বেসরকারি হাসপাতালে ভর্তি করানো হয়েছে।
জ্যাংড়া-হাতিয়াড়া-২ গ্রাম পঞ্চায়েতের যাত্রাগাছির বন্দের এলাকায় ওই বহুতলে নির্মাণকাজ চলছে। এদিন সকালে সেখানে গাড়ি থেকে নির্মাণ সামগ্রী নামানোর সময়ে সব্যসাচীর অনুগামীরা বাধা দেন বলে অভিযোগ। এর পরেই সংঘর্ষে জড়িয়ে পড়ে দুই গোষ্ঠী। কাকলির অনুগামীদের বিরুদ্ধে মহিলাদের শ্লীলতাহানির অভিযোগও তুলেছেন সব্যসাচীর অনুগামীরা।
কাকলির সমর্থক বলে পরিচিত যাত্রাগাছি ৩৪ নম্বর বুথের তৃণমূল সভাপতি বাবুর আলির দাবি, তাঁরা কাউকেই মারধর করেননি। বরং তাঁদেরই দু’জন, আশরাফ আলি ও হাফিজুল আক্রান্ত হয়েছেন। তাঁর দাবি, সব্যসাচীর অনুগামী খোরশেদ, হান্নান আলি এবং তাঁদের আরও পাঁচ ভাই এলাকার কয়েকজনকে নিয়ে গণ্ডগোল করেছেন। অবশ্য ওই অভিযোগ মানতে নারাজ সব্যসাচীর অনুগামীরা। নিউটাউন থানায় ন’জন কাকলির অনুগামীর বিরুদ্ধে মারধর ও শ্লীলতাহানির অভিযোগ দায়ের করেছেন সব্যসাচীর সমর্থকেরা। পাল্টা অভিযোগ দায়ের করেছেন কাকলি অনুগামীরাও।
সব্যসাচী-গোষ্ঠীর লোকজন জানিয়েছেন, আকাশ এন্টারপ্রাইজ নামে একটি সিন্ডিকেটের মাধ্যমে নির্মাণ সামগ্রী সরবরাহ করতেন তাঁরা। কিন্তু মাস ছ’য়েক হল তা বন্ধ করে দিয়ে ‘গ্রিনসিটি এন্টারপ্রাইজ’ নামে একটি সিন্ডিকেট চালাচ্ছে বাবুর ও মোর্তাজারা। বাকিরা ব্যবসার সুযোগই পাচ্ছেন না। এদিন একটি রফাসূত্রের খোঁজে আলোচনার জন্য তাঁরা ওই বহুতলের সামনে গিয়েছিলেন। সে সময়েই তাঁদের ধাওয়া করে মারধর করা হয়। এমনকী, বাড়িতে ঢুকেও মহিলাদের আক্রমণ করা হয়েছে।
বাবুর ওই অভিযোগ উড়িয়ে দিয়ে দাবি করেন, কয়েকদিন আগেও খোরশেদরা সিপিএম করতেন। এখন রাতারাতি দল পরিবর্তন করে নিজেদের সব্যসাচীর সমর্থক বলে দাবি করছেন। একইসঙ্গে তাঁর বক্তব্য, ‘‘খোরশেদরা এলাকায় তৃণমূল করলে তো দলের নেতৃত্ব জানবেন। কিন্তু তাঁরা কেউ জানেন না।’’ অন্যদিকে হান্নান জানিয়েছেন, সম্পূর্ণ মিথ্যা কথা বলছেন বাবুর। কাকলির অনুগামীদের মারধরেই মাথা ফেটেছে তাঁর। যদিও বাবুর জানান, নিজেই নিজের মাথা ফাটিয়েছেন হান্নান।
সব্যসাচীর সঙ্গে যোগাযোগ করলে তিনি বলেন, ‘‘ঠিক কী ঘটেছে তা জানি না। খোঁজ নিয়ে দেখতে হবে।’’ কাকলি এই প্রসঙ্গে মন্তব্য এড়িয়ে গিয়েছেন, তিনি বলেন, ‘‘আমি অসুস্থ। এ ব্যাপারে কিছু জানি না।’’ এই নিয়ে গত দু’মাসে রাজারহাট-নিউটাউন এলাকায় সিন্ডিকেট নিয়ে শাসকদলের দুই গোষ্ঠীর মধ্যে বেশ কয়েকটি সংঘর্ষের ঘটনা ঘটল।